**“Μεγαλώνει” το 1ο Δημοτικό Σχολείο Μελισσίων.**

**Τα λεφτά των Μελισσιωτών πιάνουν τόπο.**

Υπογράφηκε την Τρίτη 05/01/2020 από τη Δήμαρχο Πεντέλης Δ. Κεχαγιά, το συμβόλαιο κατ΄ εξαίρεσης απευθείας αγοράς του ακινήτου εμβαδού 840,93 τ.μ., που συνορεύει με το 1ο Δημοτικό Σχολείο Μελισσίων, γνωστό ως ακίνητο Παλατιανού-Κατωπόδη, που περικλείεται από τις οδούς Θερμοπυλών και Σπάρτης, στο ΟΤ 196 της ΔΚ Μελισσίων, με τιμή 518.000€, μετά από τις ομόφωνες αποφάσεις του Δημοτικού Συμβουλίου Πεντέλης ([52/2020](https://tinyurl.com/52-2020ds) <https://tinyurl.com/52-2020ds>) και της Οικονομικής Επιτροπής ([293/2020](https://tinyurl.com/293-2020oe) <https://tinyurl.com/293-2020oe>).

Οκτώ χρόνια μετά την αγορά του οικοπέδου εμβαδού 1640,77 τ.μ., έναντι του Κολυμβητηρίου Μελισσίων, με κόστος 1.320.000€, ο Δήμος Πεντέλης προβαίνει σε νέα αγορά ακινήτου, αξιοποιώντας χρήματα από το ανταποδοτικό τέλος αγοράς γης (0,50€/τμ) που έχει επιβληθεί από το 2008, μόνο για τους κατοίκους των Μελισσίων (Απόφαση [308/2007](https://tinyurl.com/308-2007ds) Δημοτικού Συμβουλίου Μελισσίων <https://tinyurl.com/308-2007ds>).

Ήταν το αποτέλεσμα μιας μακροχρόνιας προσπάθειας, μεγάλο μερίδιο της οποίας ανήκει και στην προηγούμενη διοίκηση του Δήμου Πεντέλης και τον τέως Δήμαρχο Πεντέλης Δ. Στεργίου αλλά και σε αφανείς ήρωες, όπως ο Βασίλης Κωστόπουλος (επί χρόνια Διευθυντής του 1ου Δημοτικού Σχολείου Μελισσίων, πρώην Αντιδήμαρχος Μελισσίων, πρώην Πρόεδρος Σχολικής Επιτροπής Πρωτοβάθμιας Εκπαίδευσης), του οποίου το επι χρόνια όραμα της επέκτασης του σχολείου παίρνει σάρκα και οστά.

Για τον συνδυασμό [Πεντέλη 2020 - Πράσινη Έξυπνη Δημοκρατική πόλη](https://www.facebook.com/penteli2020/?__cft__%5B0%5D=AZU6T9fs46QSr0BQIZo82kaizNWF0bs4lvxRCtEcv-ZhMsXg2dRuNbGeEJEn699S74zZ2XjHhuhJOKQO4OSzuki1cQmt6A6jRKGxjTm5GsDUXlQp9smSuxc4UgJ4XOIV7Ali_5_Cw70LFIJIYJdl7VSbYrvtYNjVCOGCczInVSIebw&__tn__=kK-R), η απόκτηση ελεύθερων χώρων είναι βασική προγραμματική θέση. Η αξιοποίηση και του τελευταίου ευρώ από τα χρήματα που έχουν ήδη πληρωθεί από τους Μελισσιώτες για την αγορά γης στα Μελίσσια (περίπου 8.700.000€ από το 2008 μέχρι και σήμερα) και που θα συνεχίσουν να πληρώνουν μέχρι το 2028 μέσω του ανταποδοτικού τέλους (0,50€/τ.μ.) αποτελεί ΔΕΣΜΕΥΣΗ μας. Προς αυτή την κατεύθυνση, προτείνουμε την εκκίνηση της σχετικής δημόσιας διαβούλευσης, προκειμένου να καθοριστεί η ΠΡΟΤΕΡΑΙΟΤΗΤΑ απόκτησης συγκεκριμένων χώρων, που θα συμβάλουν ριζικά στη βελτίωση της ποιότητας ζωής των συμπολιτών μας.